**Az előterjesztést megtárgyalta:**

* Gazdasági és Városstratégiai Bizottság

**A határozati javaslatot törvényességi szempontból megvizsgáltam:**

 **(: Dr. Károlyi Ákos :)**

 **jegyző**

**ELŐTERJESZTÉS**

**Szombathely Megyei Jogú Város Közgyűlése**

**2017. június 15-i ülésére**

**Javaslat a „Helyi gazdaságfejlesztés” című, a TOP 6.1.3-15 kódszámú pályázat keretén belül megvalósítandó „Szombathelyi Vásárcsarnok felújítása” című projekt engedélyezési terveinek jóváhagyására**

Szombathely Megyei Jogú Város Önkormányzata a Terület- és Településfejlesztési Operatív Program „Helyi gazdaságfejlesztés” című pályázati felhívására a Közgyűlés 109/2016. (IV.20) Kgy. sz. határozata alapján 2016.06.29-én nyújtott be támogatási kérelmet. A TOP-6.1.3-15-SH1-2016-00001 számú pályázat a támogató döntése értelmében bruttó 1 601 000 000,- Ft vissza nem térítendő támogatásban részesült.

A pályázat célja a Vásárcsarnok értéknövelő komplex felújítása a környező vidék helyi élelmiszeripari termékeinek piacra juttatása, valamint a belváros vonzerejének növelése és szolgáltatásainak fejlesztése érdekében. A fejlesztési projekt hozzájárul a belvároson túl az egész város népességvonzó és megtartó képességének növeléséhez. A projekt műszaki-szakmai tartalmával kapcsolatos elvárás, hogy a fejlesztésnek a helyi termelőket, helyi alapanyagokat kell előtérbe helyeznie.

A Szombathelyi Vásárcsarnok felújításának koncepcióját a Savaria Városfejlesztési Kft. készítette el. A felújítás a piac mindkét csarnokát, illetve azok közvetlen környezetét is érinti. A benyújtott pályázat alapján a Támogatási szerződés megkötésére 2016. december 21. napján sor került. A projekt hatályos Támogatási Szerződésben rögzített ütemezése alapján a kivitelezési munkák megkezdésének várható időpontja: 2018. április 30., a beruházás befejezésének várható időpontja: 2019.03.31.

Szombathely Megyei Jogú Város Közgyűlése a 39/2017. (III.2.) Kgy. számú határozatával a „Javaslat a „Helyi gazdaságfejlesztés” című, a TOP 6.1.3-15 kódszámú pályázat keretén belül megvalósítandó „Szombathelyi Vásárcsarnok felújítása” című projekt vázlattervének elfogadására” című előterjesztést megtárgyalta.

A Közgyűlés a vázlatterv fő koncepcionális javaslataival egyetértett, és kiegészítette – többek között – azzal, hogy a Vásárcsarnokban árusító kereskedők a tervezés folyamatába kerüljenek bevonásra, valamint felkérte a polgármestert, hogy a Vásárcsarnok felújítással érintett időszakban történő üzemeltetésével kapcsolatos javaslatát terjessze a Közgyűlés elé.

A fentieknek megfelelően a bérlők választott képviselőivel (12 fő) az egyeztetések megkezdődtek, melyek eredményeképpen előterjesztésre került a „Javaslat a Szombathelyi Vásárcsarnok felújításával kapcsolatos döntések meghozatalára” című előterjesztés.

Szombathely Megyei Jogú Város Közgyűlése a 116/2017. (IV.27.) Kgy. számú határozatával a fenti előterjesztést megtárgyalta és az alábbi döntést hozta:

1. „A Közgyűlés úgy dönt, hogy a Vásárcsarnok jelenlegi bérlőinek bérleti szerződései 2021. december 31-ig, változatlan bérleti díjjal kerülhetnek meghosszabbításra.
2. A Közgyűlés támogatja, hogy a jelenlegi kereskedői kör 2021. december 31. napját követően az átalakított, felújított Vásárcsarnokban az üzletek bérbe adásakor elsőbbséget élvezzen.
3. A Közgyűlés támogatja, hogy a Vásárcsarnok felújítása, átalakítása alatt a bérlők az előterjesztés szerinti ütemezéssel az épületben, valamint folyamatos kereskedelmi tevékenységre alkalmas sátrakban kerüljenek elhelyezésre. A Közgyűlés felkéri a polgármestert, hogy a kivitelezésre vonatkozó dokumentációk ennek megfelelően kerüljenek kidolgozásra.”

Ennek megfelelően a Vásárcsarnokban árusító bérlői körrel tovább folytatódtak az egyezetések. 2017. május 18. napján, délután 12 órától kezdődően, a kínált termék alapján elosztott 6 csoportban folytattunk egyezetéseket a Vásárcsarnok jelenlegi bérlőivel az épületben történő elhelyezésről. A tervezett alaprajzi elrendezésben választhattak a bérlők helyet, illetve jelezhették alapterületi igényüket. A jelenleg árusító 50 különböző bérlőből 42 jelent meg. Minden megjelent bérlő úgy távozott, hogy a részére felajánlott, meghatározott helyű és méretű üzlethelyiséget elfogadta. Az ezt követő pár napban az alaprajzi elrendezés tisztázása folyt, majd a bérlők (82 %) aláírásukkal is kifejezték egyetértésüket az engedélyezési terv tekintetében.

Az egyeztetések folyamán felmerült egy, a testvérvárosi kapcsolatokat erősítő, a testvérvárosok helyi termékeit árusító bolt ötlete, melyet a Vásárcsarnok fejépületében lehetne megnyitni úgy, hogy azt valamilyen módon az Önkormányzat, vagy annak valamelyik szerve üzemeltethetne. Egy testvérvárosi bolt kuriózum lenne attól, hogy olyan termékeket kínálna, melyek máshol nem kaphatóak, és általa élővé válhatnának a testvérvárosi kapcsolatok.

Kovács István Úrnak, a helyi termelői piac vezetőjének bevonásával vizsgáltuk azt, hogy a helyi termelői piac Vásárcsarnokba történő áthelyezésével milyen kialakítási, ütemezési, és üzemeltetési kérdéseket kell kezelni a tervezés során. 2017. június 1-én, 1730-kor tartott megbeszélésen bemutattuk a helyi termelői piacon árusító 12 megjelent őstermelőknek a Vásárcsarnok terveit. Az egyeztetés végén a megjelent őstermelők együttesen kinyilvánították azon szándékukat, hogy be kívánnak jönni a bővített, felújított Vásárcsarnokba, heti egy alkalommal, csütörtökön délután kívánnak működni, árusítani, egy helyen, másoktól elkülönítetten, de egységesen, lehetőleg a fejépületben az asztalos elárusító részen.

A Vásárcsarnokban vásárlók jövőbeni számának megnövelése érdekében kerestünk olyan vonzó megoldásokat, melyek nagymértékben hatással lehetnek a piac sikeréhez. Tóth Imre igazgató és Kovács István helyi termelői piac vezető is egyetértett azzal, hogy a Vásárcsarnokban, egy arra megfelelő helyen kialakított színpad – melyen kisebb zenés és egyéb rendezvényeket, kóstolásokat, vetélkedőket lehet lefolytatni – mindenki számára nagyon kellemessé és érdekessé teheti a piaci látogatást, vásárlást, pozitívan hathat a látogató közönség számának emelkedésére.

Litkei Tamás tervező a fentieket figyelembe véve elkészítette a Vásárcsarnok átalakítására, bővítésére, felújítására vonatkozó engedélyezési tervdokumentációt, amit 2017. július 15. napjáig kell benyújtania az engedélyező hatósághoz.

A tervező a Közgyűlésen szóban ismerteti az engedélyezési tervet, mely összhangban van a bemutatott vázlattervvel és a fentiekben részletezett igényekkel, bérlői nyilatkozatokkal.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2017. június „ ”**

 **/: Dr. Puskás Tivadar:/**

**HATÁROZATI JAVASLAT**

**…/2017. (VI.15.) Kgy. számú határozat**

Szombathely Megyei Jogú Város Közgyűlése *a „Javaslat a „Helyi gazdaságfejlesztés” című, a TOP 6.1.3-15 kódszámú pályázat keretén belül megvalósítandó „Szombathelyi Vásárcsarnok felújítása” című projekt engedélyezési terveinek jóváhagyására”* című előterjesztést megtárgyalta, és a következő döntéseket hozta:

1. A Közgyűlés a bemutatott engedélyezési terveket elfogadja és az engedélyező hatósághoz történő benyújtását javasolja.
2. A Közgyűlés támogatja a testvérvárosi kapcsolatokat erősítő bolt nyitásának lehetőségét és felkéri a polgármestert, hogy az illetékes kamarákkal, valamint a testvérvárosokkal vegye fel a kapcsolatot ennek vizsgálata érdekében, és ez alapján javaslatát terjessze a Közgyűlés elé.
3. A Közgyűlés támogatja, hogy a Vásárcsarnokban rendezvények megtartására alkalmas színpad kerüljön elhelyezésre. A Közgyűlés felkéri a polgármestert, hogy a kivitelezésre vonatkozó dokumentációk ennek megfelelően kerüljenek kidolgozásra.

**Felelősök:** Dr. Puskás Tivadar, polgármester

Illés Károly, alpolgármester

(A végrehajtás előkészítéséért:

Lakézi Gábor, a Városüzemeltetési Osztály vezetője,

Tóth Imre Vásárcsarnok igazgató)

**Határidő:** 1. pont esetén: 2017. július 15.

 2. pont esetén: folyamatos

 3. pont esetén: 2017. december 20.